'///■{  //  /  ||M\^xx 
SØGER  LÆRDOM  VED  LÆSNING  OG  VED  TRO 


NUMMER    14 


15.  JULI  1930 


79.   AARGANG 


EVANGELIETS  FORKYNDELSE 
I  DE  UNGES  SPROG. 

Tale  ved  Kirkens  hundrede  halvaarlige  Konference  af  Ældste 
Stephen  L.  Richards,  af  de  Tolvs  Raad. 


Naar  jeg  skal  opfylde  denne  Pligt,  føler  jeg  mig  meget  svag 
og  ringe,  ikke  fordi  jeg,  ikke  har  tænkt  og  studeret  og.  for- 
beredet  mig  dertil.  Jeg  antager,  at  vi  alle  ved  saadanne  An- 
ledninger er  mer  eller  mindre  bange  for,  at  vi  ikke  skal  være 
istand  til  at  benytte  Tiden  paa  en  for  de  Hellige  gavnlig 
Maadé,  og  at  sige  saadanne  Ting,  som  er  i  Overensstemmelse 
med  vore  Brodres  Visdom  og  med  Guds  Aand.  Jeg  kan  ikke 
finde  nogen  anden  Grund,  for  den  Frygt  og  den  Ængstelse, 
man  uvilkaarlig  føler,  naar  man  staar  overfor  en  saadan  For- 
samling. Jeg  har  bedt,  at  mine  Ord  og  mine  Tanker  maa  være 
i  Harmoni  og  Overensstemmelse  med  de  Budskaber,  som  har 
lydt  til  os  gennem  denne  Konference. 

I  DE  UNGES  SPROG. 
Mit  Haab  er,  at  Kirken  maa  være  istand  til  at  tolke  Evan- 
geliet i  de  Unges  Sprog.  Jeg  er  forvisset  om,  at  dersom  Drenge 
og  Piger  kan  forstaa  dets  vidunderlige  Budskab,  saa  vil  de 
ogsaa  modtage  det.  Religion  har  altid  syntes  mer  eller  mindre 
afskrækkende  for  de  Unge.  Jeg  tror,  dette  delvis  kommer  af, 

at  dets  Forbud  og  dets  »Du  skal  ikke«  er  blevet  mere  frem- 
hævet end  dets  Velsignelser  og  dets  Glæder.  En  Repræsentant 
for  Religion  bliver  af  de  Unge  ofte  karakteriseret  som  en  mørk 
og  dyster  Person  uden  megen  menneskelig  Forstaaelse  og 
menneskelig  Sympati.  Jeg  vilde  gerne,  hvis  jeg  kunde,  for- 
andre denne  Opfattelse  og  erstatte  den  med  den  vidunderlige 
Forestilling  om  et  rigt  og  velsignet  Liv,  som  den  Herre  Jesus 
Kristus  giver. 

De  Unge  skulde  forstaa,  at  Aanden  er  Menneskets  Liv,  og 
at  Legemet  er  dets  Tabernakel.  Ligeledes  at  dette  Taber- 
nakel ikke  kan  besmittes  eller  besudles  uden  at  skade  Aan- 
den, og  at  Aanden  kun  vil  vokse  og  udvikle  sig  i  samme  Grad 
som  dets  Bolig  muliggør  det  ved  en  ren  og  skøn  Atmosfære. 
Ungdom  beundrer  Styrke  og  Kraft.  De  maa  lære,  at  virkelig 
Styrke  er  den  Styrke,  som  ligger  i  at  holde  sig  ren. 

FRIHED  OG  TRYGHED  GENNEM  LYDIGHED. 

De  Unge  skulde  vide,  at  Lydighed  ikke  er  Trældom,  men 
Frihed  —  Frihed  under  Lov;  at  den  eneste  virkelige  Frihed 
er  Frihed  fra  vore  Svagheder,  fra  Synd  og  Last,  fra  en  ond 
Samvittighed  og  fra  Overtrædelse  af  Lov.  Naar  de  Unge  for- 
staar,  at  Lydighed  fører  til  Frihed,  vil  Lovløshed  og  Uær- 
bødighed forsvinde.  Jeg  skulde  ønske,  at  Ungdommen  kunde 
forstaa,  at  den  eneste  Død,  som  bør  frygtes,  er  den  Død,  som 
er  Syndens  Sold,  og  at  et  Liv  i  Overensstemmelse  med  Evan- 
geliet er  den  bedste  Beskyttelse  mod  denne.  Ligeledes  at  Guds 
Befalinger  og  hans  Tjeneres  Raad  og  Formaninger  alle  er 
beregnet  paa  at  værne  og  beskytte  de  Unge  og  hjælpe  dem, 
indtil  de  naar  den  Alder,  da  de  kan  dømme  og  forstaa  for 
dem  selv. 

Jeg  véd,  at  det  er  vanskeligt,  men  jeg  ønsker,  at  alle,  som 
irettesætter  de  Unge,  kunde  »bagefter  vise  en  større  Kærlig- 
hed mod  den,  han  har  irettesat,  for  at  han  ikke  skulde  be- 
tragte ham  som  hans  Fjende«.  Jeg  véd  intet  Sted  i  Skriften, 
som  beviser  en  smukkere  Forstaaelse  af  den  menneskelige 
Natur  end  denne  Formaning,  givet  af  Herren  selv. 

BEKRÆFTELSE  AF  GUDS  SANDHED. 
Medens  jeg  fuldt  ud  indrømmer  Nødvendigheden  af,  at 
Evangeliets  Bud  og  Love  bliver  forklaret  til  Velsignelse  for 
Menneskene,  saa  forekommer  det  mig,  at  vi,  naar  vi  prædiker 
for  de  Unge,  skulde  lægge  Hovedvægten  paa  de  positive,  op- 
byggende  Sandhedsbegreber   og   fremholde   alt   det   lyse   og 

skønne,  alle  de  Haab  og  Forventninger,  som  tiltrækker  Men- 
neskets Sjæl,  ligesom  Solens  vidunderlige  Magnet  tiltrækker 
Universets  Planeter. 

Ungdommen  skulde  forstaa,  at  alt  det  skønne  i  Naturen, 
de  majestætiske  Bjerge,  Højene  og  Dalene,  de  krystalklare 
Floder,  de  vekslende  A årstider,  Sommernattens  Fred  og  Stor- 
mens Rasen,  altsammen  blot  er  Bekræftelser  om  Gud.  Lige- 
ledes at  Videnskabens  Opdagelser  blot  er  en  Aabenbaring  af 
nogle  af  Guds  Sandheder,  og  at  Sandhedssøgeren,  naar  han 
opdager  Sandheden,  aldrig  vil  finde  noget,  som  ikke  er  i  Over- 
ensstemmelse med  Guds  Aabenbaringer,  saaledes  som  de  er 
blevet  kundgjort  og  vil  blive  kundgjort  gennem  hans  Pro^ 
feter. 

FORSTAAELSESFULDE  OG  SYMPATISKE  LÆRERE. 

Det  gør  mig  ondt  at  sige,  at  det  synes,  som  om  Ungdom- 
men er  meget  vildledet  paa  dette  Omraade.  Jeg  er  sikker  paa, 
at  dette  bør  tilskrives  utilstrækkelig  Instruktion  baade  paa 
Videnskabens  og  Religionens  Omraade.  De  Unge  i  Dag  træn- 
ger til  forstaaelsesfulde  og  sympatiske  Lærere,  som  kan  ud- 
jævne tilsyneladende  Modsigelser  og  sætte  de  Unge  istand  til 
at  holde  fast  ved  Guds  Ord  og  prøvede  Principper,  medens 
Videnskaben  ved  Eksperimenter  og  Undersøgelser  opdager  og 
udvikler  Naturens  Hemmeligheder  og  Processer.  Jeg  har 
længe  været  overbevist  om,  at  ingen  Lærer  nogensinde  vil 
være  istand  til  at  udføre  dette,  medmindre  han  baade  er  en 
Guds  Mand  og  en  virkelig  Videnskabsmand,  en  Mand,  som 
forstaar  og  tror  paa  Aabenbaring,  og  som  forstaar  de  viden- 
skabelige Metoders  Muligheder  og  Begrænsninger.  Det  kan 
synes  pralende  at  sige  det,  men  jeg  tror,  at  saadanne  Lærere 
findes  langt  lettere  i  Jesu  Kristi  Kirke  af  Sidste  Dages  Hel- 
lige end  paa  noget  andet  Sted  i  hele  Verden. 

EN  RIGTIG  FORSTAAELSE  AF  RELIGION. 
Maatte  Ungdommen  forstaa,  at  al  sand  Moral  er  grund- 
lagt paa  religiøse  Principper,  Principper,  som  har  været  prø- 
vet og  har  vist  sig  at  holde  Stik.  Maatte  den  ogsaa  forstaa,  at 
gamle  Ting  ikke  bør  foragtes,  blot  fordi  de  er  gamle,  og  at  de 
ti  Bud  fremdeles  er  Grundlaget  for  kristelig  Dyd.  Jeg  vilde 
gerne,  at  de  Unge  skulde  vide,  at  Skriften  er  Guds  Ord,  og 
at  de  i  den  vil  opdage  den  dybeste  og  sandeste  Filosofi,  den 
mest  interessante  Historie,  de  mest  betydningsfulde  Prin- 
cipper for  menneskelig  Liv  og  Velfærd  og  den  bedste  Litte- 

ratur,  Verden  nogensinde  har  kendt.  De  skulde  forstaa,  at  ren 
Adspredelse  og  Fornøjelse  ikke  er  syndig  og  ikke  forbudt  af 
Herren.  At  disse  Ting  er  ligesaa  nødvendige  som  Arbejde,  og 
at  Gudsdyrkelse  er  Sjælens  Rekreation. 

VENSKABSFORHOLDET  IGENNEM  EVANGELIET. 

Jeg  vilde  gerne,  at  Ungdommen  fuldt  ud  skulde  paaskønne 
de  gode  Venskabsforhold,  som  eksisterer  der,  hvor  Evan- 
geliets Aand  gør  sig  gældende.  Der  findes  intet  Broderskab, 
som  kan  sammenlignes  med  det,  der  stiftes  under  den  Hel- 
ligaands  Ledelse  og  Præstedømmets  Kraft.  De  Baand,  der 
knyttes  her,  er  stærkere  end  Dødens  Baand.  Jeg  vilde  gerne, 
at  de  Unge  skulde  forstaa,  at  »Gud  er  en  Fader,  at  Mennesket 
er  en  Broder,  at  Livet  er  en  Mission  og  ikke  en  Løbebane«. 

VOR  HOLDNING  OVERFOR  DE  UNGE. 
Jeg  ønsker  inderlig,  at  de  Unge  bedre  maatte  være  istand 
til  at  forstaa  Kirkens  Ledere  og  deres  Holdning  overfor  dem, 
fordi  jeg  tror,  at  de  synes,  vi  er  fordringsfulde,  at  vi  ikke  for- 
staar  dem  og  derfor  ikke  har  nogen  Sympati  med  deres 
Tænkemaade.  Det  er  muligt,  vi  ikke  forstaar  dem  fuldtud. 
Men  jeg  vil  gerne,  de  skal  vide,  at  det  ikke  er  fordi,  vi  ikke 
elsker  dem  og  ønsker  dem  alt  godt.  Jeg  vilde  gerne  forsikre 
enhver  ung  Mand  og  enhver  ung  Kvinde  i  Guds  Kirke,  at  de 
ikke  har  nogen  mere  varm  og  oprigtig  Ven  end  Præsident 
Heber  J.  Grant.  Jeg  véd,  at  der  aldrig  gaar  en  Dag,  uden  at 
han  og  hans  Medarbejdere  beder  for  Zions  Ungdom,  og  der 
er  ikke  den  Velsignelse,  de  ikke  vilde  skænke  den.  Jeg  beder 
de  Unge  at  skænke  deres  Ledere  og  deres  Forældre  deres  fulde 
Tro  og  Tillid.  De  er  deres  bedste  Venner. 

BETYDNINGEN  AF  TEMPLER. 

Jeg  skulde  ønske,  at  de  Unge  mere  klart  kunde  forstaa  den 
vitale  Betydning  og  vidunderlige  Velsignelse,  der  er  knyttet 
til  vore  Templer.  Jeg  er  bange  for,  at  mange  af  dem  betragter 
Templerne  som  noget  dystert  og  mystisk.  Jeg  skulde  ønske, 
de  vilde  forstaa,  at  disse  hellige  Steder  er  Steder,  hvor  man 
erholder  Uddannelse  og  Velsignelse,  Steder,  hvor  man  lærer 
Livets  virkelige  Mening  at  kende. 

At  forstaa  Evangeliet  er  at  elske  det.  Jeg  er  overbevist  om, 
at  hvis  vi  kan  aabne  de  Unges  Øjne  for  disse  velsignede  Prin- 
cipper, vil  deres  Frelse  være  sikret. 


325 

UNGDOMMENS  HERLIGE  ALDER. 

Hvilken  herlig  og  forjættende  Tid  Ungdomstiden  er,  da 
Livet  staar  i  Knop,  og  alt  er  nyt  og  tillokkende.  Er  der  noget, 
vi  kan  misunde  Ungdommen,  er  det  dens  Liv  og  Styrke.  Jeg 
vilde  ikke  berøve  den  dens  Glæde  og  Munterhed.  Jeg  vilde 
blot  forøge  den  ved  at  sikre  dens  Varighed.  Jeg  véd,  at  en 
virkelig  Paaskønnelse  af  Evangeliet,  vil  gøre  det.  Evangeliets 
Sandhed  vil  altid  forøge  Menneskets  Liv.  Der  kommer  stadig 
nye  Erfaringer,  den  aandelige  Horisont  udvides,  eftersom 
Kundskaben  vokser,  og  alle  disse  nye  Ting  vil  holde  Livet 
stadig  nyt.  Og  saaledes  vil  der,  i  et  evangelisk  Liv,  være  Ung- 
dom endog  op  i  den  høje  Alder. 

Gud  velsigne  de  Unge,  at  de  maa  forstaa  Sandheden  og  os, 
og  Gud  velsigne  os,  at  vi  maa  forstaa  de  Unge,  jeg  beder  i  Jesu 
Kristi  Navn,  Amen. 

(Fra  »Liahona«.) 


DEN  DANSKE  MISSION. 

AFLØSNING. 

Ældste  Carl  M.  Nielsen,  som  i  det  sidste  Aar  har  virket  som 
Præsident  over  Københavns  Distrikt,  er  blevet  hæderligt  af- 
løst fra  sin  Virksomhed  som  Missionær  med  Tak  for  godt 
udfort  Arbejde. 

Han  afrejser  fra  København  Onsdag  den  2.  Juli  1930  med 
S/S  »United  States«,  idet  han  ledsager  vor  afdøde  Broder, 
Ældste  Don  W.  Lund,  til  dennes  Hjem  i  Gunnison,  Utah. 

Vi  ønsker  ham  en  god  Rejse  og  beder,  at  Herrens  rige  Vel- 
signelse maa  være  med  ham. 

ANKOMST. 

Ældste  Jens  Charles  Christensen  fra  Mink  Creek,  Idaho, 
og  Ældste  Allan  L.  Hansen  fra  Salt  Lake  City,  Utah,  ankom 
til  Kobenhavn  den  25.  Juni  med  S/S  »United  States«. 

Ældste  Christensen  forlod  Danmark  for  ca.  15  Aar  siden  og 
er  nu  bleven  kaldet  til  at  virke  som  Missionær  i  sit  Fødeland. 
Vi  byder  disse  Brødre  hjertelig  velkommen  til  den  danske 
Mission  og  ønsker  dem  Herrens  rige  Velsignelse  i  deres  Ar- 
Ho/ger  M.  Larsen, 
Missionspræsident. 

DØDSFALD. 

Et  mer  end  almindeligt  trist  Dødsfald  er  indtruffet  i  den 
danske  Mission,  idet  en  af  vore  unge  Missionærer,  Ældste 
Don  Walther  Lund  fra  Gunnison,  Utah,  afgik  ved  Døden  den 
18.  Juni  som  Følge  af  en  Drukningsulykke. 

Fire  Missionærer  fra  Aalborg  Distrikt  besøgte  Skagen  og 
tog  derunder  et  Bad.  Til  Badested  havde  de  valgt  den  yderste 
Spids  af  Grenen,  der,  hvor  de  to  Hav  mødes.  Som  fremmede 
var  de  helt  ubekendte  med,  at  Strømforholdene  her  var  særlig 
farlige.  Pludselig  sank  den  ene  af  dem,  Ældste  Don  W.  Lund, 
idet  han  raabte  om  Hjælp.  To  af  hans  Kammerater  forsøgte 
straks  at  bringe  ham  Hjælp,  men  den  ene  af  dem  faldt  i  et 
Hul  og  maatte  vende  tilbage.  Den  anden  svømmede  ud  til 
Broder  Lund  og  greb  fat  i  ham,  men  paa  Grund  af  den  stærke 
Strøm  var  det  ham  umuligt  at  redde  ham,  og  det  var  kun  ved 
Hjælp  af  den  anden  Kammerat,  at  han  selv  naaede  i  Land. 

Imidlertid  var  den  fjerde  Missionær  løbet  til  Skagen  efter 
Hjælp.  Efter  en  halv  Times  Forløb  blev  Broder  Lund  fundet, 
men  trods  ihærdigt  Arbejde  lykkedes  det  ikke  at  kalde  ham 
til  Live. 

Han  blev  Dagen  efter  fort  til  Aalborg,  hvor  en  Begravelses- 
højtidelighed  blev  afholdt  den  23.  Juni.  De  Hellige  i  Aalborg 
havde  smykket  Kisten  med  et  dansk  Flag  samt  et  langt,  hvidt 
Baand  med  Inskription.  Kisten  var  desuden  dekoreret  med 
Blomster,  og  Gulvet  rundt  om  Kisten  var  dækket  med  Sted- 
moderblomster. 

Broder  Carlo  Leth  aabnede  med  Bøn.  Ældste  James  C. 
Jensen,  som  havde  arbejdet  sammen  med  Ældste  Lund,  var 
den  første  Taler.  Elisabeth  Nielsen  sang  en  Solo.  Derefter  var 
der  Taler  af  Grensforstander  Valdemar  Gerlach  og  Missionær 
Otto  W.  Andersen.  Tilslut  talte  Distriktspræsident  Niels  P. 
Andersen,  og  Ældste  Jens  Olsen  sluttede  med  Bøn,  hvorefter 
Organisten  spillede  et  Postludium. 

Ældste  Don  Walther  Lund  ankom  til  Danmark  den  17. 
December  1929  og  har  saaledes  virket  i  den  danske  Mission  i 
et  halvt  Aar.  Han  var  en  ydmyg,  oprigtig  ung  Mand  og  blev 
meget  afholdt  blandt  dem,  han  kom  i  Berøring  med.  Han  blev 
kun  20  Aar  gammel. 

Dette  Dødsfald  har  vakt  den  dybeste  Sorg  og  Beklagelse, 
ikke  alene  i  det  Distrikt,  hvor  han  arbejdede,  og  blandt  hans 

Missionskammerater,  men  ogsaa  over  hele  den  danske  Mis- 
sion. Vi  ønsker  gennem  »Stjernen«  at  udtrykke  vor  dybeste 
Sympati  og  Deltagelse  med  hans  Forældre  og  Paarørende,  der 
er  blevet  ramt  af  denne  tunge  Sorg. 

Ældste  Lund  bliver  sendt  til  sit  Hjem  i  Gunnison,  Utah, 
med  S/S  »United  States«  Onsdag  den  2.  Juli.  Ældste  Carl  M. 
Nielsen  vil  ledsage  ham  hjem. 


PRÆSTEDØMMET 

KREDSLÆRERNES  LEKTIE  FOR  AUGUST. 

Ottende  Trosartikel. 

Vi  tro,  at  Bibelens  Indhold  er  Guds  Ord,  for  saa  vidt  det  er 
rigtig  oversat.  Vi  tro  ogsaa,  at  Mormons  Bogs  Indhold  er  Guds 
Ord. 


De  Sidste  Dages  Hellige  bliver  ofte  beskyldt  for,  at  de  ikke 
tror  paa  Bibelen,  men  kun  paa  Mormons  Bog.  Alle,  som  be- 
gynder at  undersøge  Evangeliet,  vil  hurtigt  opdage,  at  dette 
er  en  stor  Fejltagelse.  Evangeliet  er  bygget  paa  Bibelens  Leere 
i  enhver  Henseende.  Dersom  Bibelen  ikke  var  sand,  var  »Mor- 
monismen« det  heller  ikke.  Men  som  Sidste  Dages  Hellige  tror 
vi,  at  Bibelen  er  Guds  eget  Ord,  for  saa  vidt  som  det  er  rig- 
tig oversat.  Mormons  Bog  er  ingen  Bibel  og  kan  ikke  erstatte 
Bibelen.  Men  den  kan  udfylde  den  og  bekræfte  den.  Bibelen 
indeholder  ogsaa  Udtalelser  om  Mormons  Bog.  Derfor  tror  vi 
ogsaa,  at  Mormons  Bogs  Indhold  er  Guds  Ord. 


LEKTIE  FOR  FØRSTE  MØDE  I  AUGUST. 
Tro. 
Hvad  er  Tro? 

a.  Det  er  er  Vished  om  Guds  Eksistens. 

b.  Paulus  siger:  »Men  Troen  er  en  Bestandighed  i  det, 
som  haabes,  en  fast  Overbevisning  om  det,  som  ikke 
ses.«  (Hebr.  11:  1.) 

c.  Paulus  taler  om  Moses  som  en,  der  havde  denne  Vis- 
hed. (Hebr.  11:  27.) 

d.  Tro  er  ogsaa  Vished  om,  at  Gud  kan  og  vil  give  os  det, 
han  har  lovet. 

e.  Paulus  henviser  til  Abraham  som  en  Mand,  der  havde 
Tro  og  Haab.  (Hebr.  11:  18—19.) 

2.  Jesus  var  den  store  Lærer  og  det  bedste  Eksempel  paa  Tro. 

a.  Hans  Disciple  fik  den  Opfattelse  af  Troen,  al  den  er 
urokkelig  Tillid  til  Guds  Magt.  Den  blodsottige  Kvinde 
er  et  Eksempel  herpaa.  (Mark.  5:  25—34.) 

b.  Martha  viste  et  andet  Eksempel  paa  stor  Tro.  (Joh.  11: 
19—22.) 

3.  Grundlaget  for  Tro  paa  Gud. 

a.  Den  første  Betingelse  for  Tro  paa  Gud  er  en  bestemt 
Idé  om  hans  Væsen  og  Natur. 

b.  Den  anden  Betingelse  er  det  Vidnesbyrd,  at  vort  Liv  er 
ham  velbehageligt.  Paulus  siger  om  Enok:  »Formedelst 
Tro  blev  Enok  borttagen,  at  han  ikke  skulde  se  Døden, 
og  blev  ikke  funden,  efterdi  Gud  havde  taget  ham  bort. 
Thi  for  han  blev  borttagen,  havde  han  det  Vidnesbyrd, 
at  han  behagede  Gud.«  (Hebr.  11:  5.) 

4.  Tro  paa  Gud  er  Grundlaget  for  al  Retfærdighed. 

a.  »Men  uden  Tro  er  det  umuligt  at  behage  ham;  thi  det 
bør  den,  som  kommer  frem  for  Gud,  at  tro,  at  han  er 
til,  og  at  han  bliver  deres  Belønner,  som  søge  ham.« 
(Hebr.  11:  6.) 

Tro. 

Hvad  er  Tro?  Paulus  siger,  at  det  er  en  »Overbevisning  om 
Ting,  som  ikke  ses«.  Det  er  en  levende  Følelse  af  Vished  an- 
gaaende  de  Tings  Eksistens,  som  vi  ikke  har  set.  I  Hebr.  11: 
27  læser  vi,  at  Moses  havde  denne  Tro:  »Formedelst  Tro  for- 
lod han  Ægypten  og  frygtede  ikke  Kongens  Vrede;  thi  han 
holdt  haardt  ved  den  Usynlige,  som  om  han  saa  ham.«  Læg 
Mærke  til  Ordene  »holdt  haardt  ved  den  Usynlige,  som  om 
han  saa  ham«.  De  er  meget  betydningsfulde.  De  giver  os  en 
Idé  om  den  dybere  Betydning  af  Tro.  En,  som  er  saa  sikker 
paa  Guds  Eksistens,  at  han  næsten  kan  se  ham,  har  Tro  paa 
Guds  Eksistens.  Med  andre  Ord,  en,  som  tænker,  taler  og 
handler,  som  om  han  føler,  at  Gud  virkelig  er  tilstede,  har 
Tro  paa  Guds  Eksistens. 

Paulus  siger  ogsaa,  at  Tro  er  en  »Bestandighed  i  det,  som 
haabes«.  Hvad  mener  han?  Han  mener,  at  Tro  paa  Gud  i  den 
dybere  Betydning  er  den  positive  Forsikring,  vi  har,  at  vi  vil 
modtage  fra  Gud  det,  vi  haaber  eller  ønsker  at  modtage.  Som 

et  Eksempel  paa  en,  der  havde  denne  Overbevisning,  kan 
nævnes  Abraham.  Om  ham  siger  Paulus:  »Ved  Tro  ofrede 
Abraham  Isak,  der  han  fristedes,  ja  den  Enbaarne  ofrede 
han,  som  havde  annammet  Forjættelserne,  til  hvem  der  var 
sagt:  »I  Isak  skal  Sæd  fremkaldes  dig.«  Thi  han  betænkte,  at 
Gud  var  mægtig  endog  til  at  oprejse  fra  de  Døde,  og  i  en  Lig- 
hed dermed  fik  han  ham  ogsaa  tilbage«.  (Hebr.  11:   19.) 

Læg  Mærke  til  disse  Ord:  »Thi  han  betænkte,  at  Gud 
var  mægtig  endog  til  at  oprejse  fra  de  Døde.«  Det  er  stærke 
Ord.  De  kom  fra  et  ærligt,  oprigtigt  Hjerte.  De  kom  fra  et 
Hjerte,  som  var  stærkt  nok  til  at  tro,  at  Gud  kan  oprejse 
en  Person  fra  de  Døde. 

Jesus  Kristus  var  den  store  Lærer  og  det  store  Eksempel 
paa  Tro.  Han  talte  altid  om  Tro  paa  Gud  med  en  dyb  rod- 
fæstet Overbevisning  om,  at  Gud  kan  og  vil  gøre  Ting,  som 
menneskeligt  set  er  umulige.  Beretningen  om  den  blodsottige 
Kvinde  giver  et  straalende  Eksempel  paa  en  stærk  Tro. 

Martha,  Lasarus'  Søster,  havde  en  næsten  endnu  større  Tro. 
Da  Jesus,  efter  hendes  Broders  Død,  kom  til  hendes  Hjem, 
raabte  hun:  »O  Herre,  havde  du  været  her,  saa  var  min  Bro- 
der ikke  død.«  Hun  troede,  at  Jesus  havde  kunnet  læge  den 
Sygdom,  som  havde  taget  hendes  Broders  Liv.  Men  i  hendes 
Sjæl  var  et  endnu  stærkere  Haab.  For  hun  tilføjede:  »Men 
ogsaa  nu  ved  jeg,  at  hvadsomhelst  du  beder  af  Gud,  vil  Gud 
give  dig.«  Dette  er  nogen  af  de  stærkeste  Ord,  som  nogensinde 
har  været  udtalt. 

Det  er  muligt  at  tro  paa  Guds  Eksistens  og  dog  ikke  have 
stor  Tro  paa  Gud.  En  Mand  kan  være  overbevist  om,  at  der 
er  en  Gud  og  dog  ikke  tro,  at  Gud  vil  opfylde  sine  Løfter. 
Djævlene  ved,  at  Gud  lever,  men  de  har  ingen  Tro  paa  ham. 
Hvorfor  ikke?  Fordi  de  ved,  at  de  er  uværdige  til  at  modtage 
noget  af  ham.  En  daarlig  Mand  kan  tro  paa  Guds  Eksistens 
og  dog  ikke  have  Tro  paa  Gud.  Hans  Syndighed  vilde  op- 
vække denne  Tvivl  i  hans  Hjerte:  »Hvorfor  skulde  jeg  vente 
noget  fra  Gud?  Jeg  adlyder  ham  ikke.  Jeg  er  fuldstændig 
uværdig  til  hans  Velsignelser.«  Kun  en  god  Mand  kan  have 
Tro  paa  Gud. 

Tro  indtager  den  samme  Plads  i  den  moralske  Verden,  som 
Tyngdekraften  har  i  det  fysiske  Univers.  Det  er  Tyngdekraf- 
ten, som  holder  Planeterne  til  deres  Baner.  Saaledes  er  det 
ogsaa  Tro  paa  Gud,  som  holder  Menneskets  Sjæl  paa  Retfær- 
dighedens og  Sandhedens  lige  Veje.  Borttag  Tyngdekraftens 

Magt,  og  alle  Sole,  Maaner  og  Stjerner  vil  gaa  ud  af  deres 
Baner,  støde  sammen,  og  alt  vil  blive  et  Kaos.  Borttag  Troen 
fra  Menneskenes  Hjerter,  og  Samfundets  og  Civilisationens 
Grundvold  vil  vakle,  og  Verden  vil  snart  være  Kaos.  Tro  paa 
Gud  er  det  første  store  Religionsprincip.  Det  er  Grundvolden 
for  al  Retfærdighed.  »Uden  Tro  er  det  umuligt  at  behage 
Gud.« 

Tro  er  Sjælens  Vaaben.  Ingen  Stenmure  eller  Jerndøre  kan 
beskytte  Sjælen  mod  Synd  og  onde  Magter.  Kun  den  over- 
menneskelige Styrke,  som  Sjælen  faar  gennem  Tro,  er  istand 
til  at  give  Sejr  i  den  evige  Kamp  med  de  usynlige  Fjender. 
Derfor  sagde  ogsaa  Apostelen:  »For  alting  griber  Troens 
Skjold,  med  hvilket  I  skulde  kunne  slukke  alle  den  Ondes 
gloende  Pile.«  (Ef.  6:  16.) 


LEKTIE  FOR  ANDET  MØDE  I  AUGUST. 

Troens  Historie. 

1.  Jesus  Kristus  var  den  store  Lærer  og  det  store  Eksempel 
paa  Tro. 

a.  Alle  hans  Undergerninger  blev  udført  ved  Tro. 

b.  Han  lovede  alle  Ting  til  dem,  som  kunde  tro. 

c.  »Og  alt  det,  I  begære  i  Bønnen,  troende,  det  skulde  I 
faa.«  (Math.  21:  22.  Læs  ogsaa  Math.  17:  20  og  Mark.  16: 
17—18.) 

2.  Jesu  Kristi  Apostle  udøvede  ogsaa  stor  Tro. 

a.  De  gav  store  Lofter  til  dem,  som  havde  Tro.  (Læs 
1.  Kor.  12:  4—9.) 

3.  Men  den  Tro,  Jesus  gav  til  Verden,  gik  tabt. 

a.  Folk  begyndte  at  tvivle. 

b.  De  begyndte  at  stole  paa  Billeder  og  Relikvier. 

c.  Tilslut  begyndte  de  religiøse  Ledere  at  fortælle,  at  Gud 
kun  aabenbarede  sig  og  stadfæstede  sin  Magt  i  Kristen- 
dommens første  Aar,  ikke  i  den  senere  Tid. 

d.  I  Begyndelsen  af  det  nittende  Aarhundrede  var  der 
ikke  een  Kirke,  som  lærte  den  Tro,  som  Jesus  selv  lærte. 

4.  Troens  Gengivelse. 

a.  Joseph  Smiths  første  Syn. 

b.  Joseph  Smith  blev  en  Profet. 

c.  Han  gentog  Løfterne  til  dem,  som  tror:  »Og  disse  Tegn 

skulle  følge  dem,  der  tro.  I  mit  Navn  skulle  de  gøre 
mange  underfulde  Gerninger;  i  mit  Navn  skulle  de 
kaste  ud  Djævle;  i  mit  Navn  skulle  de  helbrede  Syge; 
I  mit  Navn  skulle  de  aabne  de  Blindes  Øjne  og  oplade 
de  Døves  Øren.«  (Pagtens  Bog  84:  65—69.) 

Troens  Historie. 

Ønsker  De  at  prøve  et  virkeligt  interessant  Eksperiment? 
Prøv  at  finde  ud,  hvad  Verdens  største  Lærere  har  talt  mest 
om.  Det  er  ikke  vanskeligt.  Læs  de  fire  Evangelier,  128  Sider, 
og  De  vil  opdage,  at  Jesus  Kristus,  Verdens  største  Filosof, 
talte  oftere  om  Tro  end  om  noget  andet  Emne. 

I  sit  Liv  gav  han  os  Eksempel  paa  den  dybeste  og  sandeste 
Tro  paa  Gud,  Verden  nogensinde  har  set.  Han  gav  de  vid- 
underligste Løfter  til  dem,  som  virkelig  vilde  stole  paa  Gud 
og  hans  Magt.  (Læs  Math.  21:  22;  Math.  17:  20  og  Mark.  16: 
17—18.) 

Apostlene  og  alle  sande  Efterfølgere  af  Jesus  Kristus  mod- 
tog disse  Løfter  som  en  Sandhed  og  troede  fast  og  oprigtigt 
paa  dem.  Derfor  blev  ogsaa  Guds  Kraft  stadfæstet  gennem 
Herrens  Tjenere  ved  Helbredelse  af  de  Syge,  ved  Tungetale, 
ved  Profeti,  Syner,  Drømme  og  Udlæggelse  af  Drømme. 
Apostlene  gentog  og  bekræftede  Mesterens  store  Løfter.  (Læs 
hvad  Paulus  siger  i  1.  Kor.  12:  4 — 10.) 

Men  den  vidunderlige  Tro,  som  Jesus  gav  til  Verden,  blev 
ikke  vedligeholdt  iblandt  de  Kristne.  Omtrent  to  hundrede 
Aar  efter  Kristi  Tid  begyndte  Herrens  Efterfølgere  at  lægge 
Mærke  til,  at  de  ikke  havde  den  Magt  fra  Gud,  som  Apostlene 
havde  haft.  Helbredelse  af  de  Syge  forekom  mindre  hyppigt. 
Tungemaalsgaven  blev  borte.  Ligeledes  Inspirationens  og 
Profetiens  Gave.  Det  var  naturligt,  at  disse  første  Kristne 
søgte  efter  Aarsagen  til  dette,  men  de  søgte  ikke  paa  det  rig- 
tige Sted.  De  tænkte  ikke  paa  at  sige:  »Vi  er  vildfarne.  Vi  har 
mistet  Troen.«  Men  de  begyndte  at  tro,  at  Aposlene  havde 
været  overnaturlige  Mennesker,  og  at  de  besad  en  Magt,  som 
ikke  alle  Kristne  kunde  faa.  Som  Følge  heraf  troede  de,  at 
hvis  de  kunde  faa  et  Stykke  af  Paulus'  eller  Peters  Klæde- 
dragt, saa  vilde  de  faa  Magt  over  det  Onde.  Det  var  ikke  saa 
underligt,  at  de  faldt  for  denne  Vildfarelse.  Det  er  meget  let- 
tere for  Folk  at  stole  paa  noget,  de  kan  se,  end  at  stole  paa  en 
usynlig  Gud. 

I  Begyndelsen  af  det  nittende  Aarhundrede  var  der  ikke 


332 

en  eneste  kristen  Kirke,  som  forkyndte  den  samme  Tro,  som 
Jesus  Kristus  gav  til  Verden.  Saa  sent  som  i  1884  var  der  en 
meget  kendt  Prædikant,  Philip  Brooks,  som  talte  i  Boston 
over  denne  Tekst:  »Disse  Tegn  skal  følge  dem,  som  tror.« 
Han  sagde:  »I  Kristi  Dage  helbredede  han  de  syge  Menne- 
skers Legemer,  i  Dag  helbreder  han  deres  Sjæle.«  Men  Sand- 
heden er,  at  han  helbredede  de  Troendes  Sjæle  og  Legemer  i 
de  Dage.  Hvis  han  ikke  gør  det  samme  i  Dag,  er  det  kun  fordi, 
Folk  ikke  tror  paa  ham.  I  Aaret  1820  blev  Troen  gengivet  til 
Jorden.  En  ung  Dreng,  Joseph  Smith,  søgte  Gud  i  ydmyg 
Bøn  for  at  faa  Visdom  til  at  finde  den  sande  Kirke.  Han 
havde  en  fast  Tro  paa  Guds  Løfte:  »Dersom  nogen  af  eder 
fattes  Visdom,  han  bede  til  Gud,  som  giver  gerne  og  bebrej- 
der ikke.«  Hans  Bøn  blev  ogsaa  hørt.  Faderen  og  Sønnen  viste 
sig  for  ham  og  talede  til  ham. 

Den  Dag  kom  Troen  tilbage  til  Jorden.  Det  Sted,  hvorpaa 
Drengen  bad,  er  et  helligt  Sted.  Det  er  Troens  Vugge.  Denne 
Dreng  blev  en  Profet.  Han  gentog  Jesu  Kristi  store  Løfter, 
som  vi  læser  om  i  Mark.  16:  15 — 18. 

Titusinder  af  ærlige  Mænd  og  Kvinder,  som  har  modtaget 
Vidnesbyrdet  om  denne  store  Profet,  er  levende  Vidner  om 
den  store  Sandhed,  at  Gud  visselig  stadfæster  sin  Magt  ogsaa 
i  Dag  i  deres  Liv,  som  virkelig  tror  paa  ham. 


LEKTIE  FOR  TREDIE  MØDE  I  AUGUST. 
Tro  og  Gerninger. 

1.  Tro  kan  udvikles  og  fuldkommengøres. 

a.  Troen  kan  være  meget  lille.  (Læs  Math.  6:  20.) 

b.  Den  kan  ogsaa  være  meget  stor.  (Læs  Luk.  7:  9.) 

c.  Troen  kan  udvikles.  (Læs  Ap.  G.  16:  5.) 

2.  Troen  fuldkommengøres  ved  Gerninger. 

a.  »Ser  du,  at  Troen  virkede  ved  hans  Gerninger,  og  at 
•    ved  Gerninger  blev  Troen  fuldkommet.«  (Jak.  2:  22.) 

b.  Kun  fuldkommen  Tro  kan  gøre  os  fuldkomne. 

c.  Vi  maa  blive  fuldkomne.  (Math.  16:  5.) 

3.  Tro  og  Gerninger  sammen  bringer  Frelse. 

a.  »Men  vil  du  vide,  o  du  forfængelige  Menneske,  at  Troen 
uden  Gerninger  er  Død.«  (Jak.  2:  20.) 

b.  Vi  maa  kende  Gud.  Kundskab  om  Gud  kommer  ved  at 
gøre  hans  Vilje.  (Læs  Joh.  7:  17;  Math.  7:  21;  Joh.  14: 
15  og  Joh.  14:  21.) 

c.    Vi  bliver  retfærdiggjorte  ved  Tro  og  Gerninger.  (Jak. 
2:  24  og  Math.  7:  24—25.) 
4.     Tro  uden  Gerninger  er  død. 

a.  Troen  virker  ved  Kærlighed.  (Gal.  5:  6.) 

b.  Tro  sætter  os  istand  til  at  tjene  Gud,  fordi  vi  elsker 
ham  og  gør  os  derved  i  Sandhed  retfærdige. 

Tro  og  Gerninger. 

Da  en  af  vore  Ældster  ved  et  Gademøde  talte  om  Tro  og 
Gerninger,  sagde  en  Mand  i  Forsamlingen:  »Min  Retfærdig- 
hed regnes  ikke  for  noget.  Jeg  er  retfærdig,  fordi  Kristi  Ret- 
færdighed er  indpodet  i  mig.« 

Luther  sagde  engang:  »Den  Mand,  som  gør  mange  Gernin- 
ger, er  ikke  retfærdiggjort.  Men  han,  som  uden  Gerninger  har 
meget  Tro  paa  Kristus.« 

Hvordan  kan  denne  Misforstaaelse  opstaa?  Fordi  man  mis- 
forstaar  Troens  Natur.  Troen  indpoder  ikke  Kristi  Retfær- 
dighed i  os,  men  den  gør  os  egnet  og  velskikket  til  Retfær- 
dighed. 

Tro  er  i  sig  selv  en  stor  frelsende  Kraft.  Dette  er  den  store 
Hemmelighed,  som  saa  mange  Teologer  ikke  har  opdaget. 
Tag  et  Eksempel:  En  Mand,  som  har  levet  et  hæderligt  Liv, 
blot  fordi  han  ønsker  at  være  respektabel,  hører  en  glødende 
Prædiken  om  Guds  Person,  Magt  og  Godhed.  Talen  gør  et 
dybt  Indtryk  paa  ham.  Hvad  sker  i  denne  Mands  Sjæl?  Der 
vækkes  Tro.  Og  hvis  denne  Tro,  som  vækkes,  er  inderlig  og 
oprigtig,  saa  vil  den  gøre  Gud  virkelig  for  ham.  Saa  snart 
som  Gud  bliver  virkelig  for  ham,  vil  han  begynde  at  elske 
Gud.  Saa  længe  som  denne  Kærlighed  til  Gud  bliver  i  ham, 
vil  han  gøre  det,  som  er  ret,  blot  fordi  han  ønsker  at  behage 
Gud.  Før  den  levende  Tro  kom  ind  i  hans  Sjæl,  var  hans 
Gerninger  døde  Gerninger.  De  var  dikteret  af  Egoisme  og 
Egenkærlighed.  Nu  er  det  den  rene  Kærlighed  til  Gud,  som 
tilskynder  ham  til  at  tænke  gode  Tanker  og  gøre  gode  Ger- 
ninger. 

Det  kan  ikke  fremhæves  for  stærkt,  at  i  Religion  saa  vel 
som  i  juridisk  Henseende  er  det  Motivet,  der  er  afgørende. 
Den  helligste  Handling  kan  blive  en  ren  Gudsbespottelse.  Lad 
os  tage  et  Eksempel.  Daab  er  en  hellig  Ordinance.  Men  lad 
os  antage,  at  en  vordende  Politiker  lod  sig  døbe  med  den 
Tanke:  »Hvis  jeg  bliver  døbt,  vil  alle  Kirkens  Medlemmer 
stemme  paa  mig.«  Vilde  da  ikke  denne  Daabshandling  være 
en  syndig  Handling? 

Tro  forandrer  Hjertet.  Om  Alma  læser  vi,  at  »ifølge  hans 
Tro  blev  der  en  kraftig  Forandring  bevirket  i  hans  Hjerte.« 
Dette  Skriftsted  bekræfter  Mormons  Bogs  Lærdom  om  Ret- 
færdiggørelse ved  Tro.  Den  er  helt  forskellig  fra  den  prote- 
stantiske Synsmaade.  Denne  hævder,  at  Tro  paa  Kristus  paa 
en  helt  uforklarlig  Maade  tilskriver  Synderen  Kristi  Retfær- 
dighed, saaledes  at  Kristi  Retfærdighed  skjuler  Synderens 
Ondskab  og  gør  ham  retfærdig.  Ifølge  Mormons  Bog  er  det 
Troen,  som  omskaber  Sjælen  og  borttager  fra  Hjertet  Kær- 
ligheden til  de  syndige  Ting  og  indgyder  i  Stedet  en  dyb  gud- 
dommelig Kærlighed  til  det,  som  er  helligt.  Tro  retfærdiggør, 
fordi  den  gør  en  Person  hellig. 

For  enkelte  kan  det  synes,  som  om  det  Nye  Testamente 
har  tre  forskellige  Lærdomme  om  Frelse  —  Frelse  ved  Tro, 
Frelse  ved  Gerninger  og  Frelse  ved  Kærlighed.  Saaledes  siger 
Paulus:  »Tro  paa  den  Herre  Jesus  Kristus,  og  du  skal  blive 
frelst.«  Jakob  siger:  »Blev  ikke  vor  Fader  Abraham  retfær- 
diggjort ved  Gerninger?«  Og  Johannes  siger:  »Enhver,  som 
elsker,  er  født  af  Gud.«  Men  der  er  ingen  Uoverensstemmelse. 
De  tre  Lærdomme  er  en.  Sand  Tro  fører  til  sand  Kærlighed. 
Sand  Kærlighed  fører  til  levende  Gerninger.  Trofast,  udhol- 
dende Retfærdighed  inspireret  af  Tro  og  Kærlighed,  fører  til 
Frelse. 


DEN  KVINDELIGE  HJÆLPEFORENING 


Valgsproget  1930. 
Vi  stræber  efter  en  større  Paaskonnelse  af  vort  Jubilæums- 
aar  ved  at  soge  efter  hverandres  gode  Sider. 


KREDSLÆRERINDERNES  LEKTIE  FOR  AUGUST. 
Moralsk  Mod. 

Moralsk  Mod  er  en  af  de  mest  eftertragtelsesværdige  Egen- 
skaber, en  Egenskab,  som  alle  Sidste  Dages  Hellige  skulde 
stræbe  efter  at  opnaa.  Den  Modige  bliver  altid  beundret,  og  til 
alle  Tider  har  modige  Handlinger  begejstret  Ungdommen  og 
inspireret  Digtere  til  at  skrive  de  skønneste  Digte.  Men  faa 
tænker  over,  at  intet  Mod  er  saa  smukt  og  saa  beundrings- 
værdigt som  det  moralske  Mod.  Der  skal  et  stort  Mod  til  at 
hævde  sin  Overbevisning  lige  overfor  Modstandere.  Det  kræ- 

ver  ogsaa  Mod  at  bøje  sig  for  Sandheden,  dersom  den  er  imod 
ens  egen  Opfattelse.  Det  kræver  Mod  at  forsvare  andre  for 
Bagtalelse.  Det  kræver  Mod  at  blive  en  Sidste  Dages  Hellig. 
Men  intet  kræver  større  Mod  end  at  leve  hver  Dag  som  en 
sand  Sidste  Dages  Hellig.  Lad  os  være  modige  Kvinder. 


LEKTIE  FOR  FØRSTE  MØDE  I  AUGUST. 
Indianske  Traditioner. 

Mormons  Bogs  Paastande  rigtige:  Dersom  de  Paastande, 
som  fremsættes  i  Mormons  Bog,  er  rigtige,  saa  maa  Indianerne 
have  nogle  Traditioner  angaaende  de  Begivenheder,  der  for- 
tælles om  i  Mormons  Bog  eller  i  Bibelen.  Dette  Spørgsmaal 
kan  besvares  her.  »Saadanne  Begivenheder  for  Eks.  som  Ne- 
ph  i  tern  es  og  Jarediternes  Rejse  fra  den  gamle  Verden  til 
Vesten.  Og  eftersom  de  første  Nybyggere  kom  direkte  fra  Ba- 
bels Taarn,  skulde  man  vente,  at  de  vilde  bringe  med  sig  en 
Kundskab  om  Skabelsen,  om  Syndefaldet,  Syndfloden,  Noas 
og  hans  Families  Redning  ved  Hjælp  af  Arken  og  Bygningen 
af  Babels  Taarn.  Lehis  Familie  kom  fra  Jerusalem  og  bragte 
med  sig  de  jødiske  Optegnelser,  som  taler  saa  klart  om  Ska- 
belsen, om  Syndfloden,  Noa,  Babels  Taarn  og  Forvirringen 
af  Tungemaalene.  Derfor  skulde  man  vente,  at  de  ogsaa  vilde 
have  en  Kundskab  om  disse  betydningsfulde  Begivenheder  i 
Menneskenes  Hstorie,  og  ligeledes  hvad  der  var  foregaaet 
efter  den  Tid.« 

Er  dette  Tilfældet?  Ja,  det  er  ganske  utvivlsomt. 

En  moderne  indiansk  Optegnelse.  »Popol  Vuh«:  »Af  alle  de 
amerikanske  Folk  har  Indbyggerne  af  Guatemala  efterladt 
os  de  fleste  mytologiske  Legender.  Deres  Beskrivelse  af  Ska- 
belsen, saaledes  som  den  findes  i  »Popol  Vuh«,  som  kan  kal- 
des deres  nationale  Bog,  er  i  sin  primitive  Udtryksmaade  og 
poetiske  Originalitet  en  af  de  sjældneste  Levninger  af  ur- 
gammelt Tankesæt.« 

Traditioner  angaaende  Skabelsen:  Først  skildres  Himme- 
lens og  Jordens  Skabelse.  Skabelsen  blev  udført,  siges  der,  af: 
»Skaberen  og  Danneren,  Moderen  og  Faderen  til  alt  Liv  og 
Eksistens  —  han,  ved  hvem  alt  lever  og  aander,  Faderen  og 
Opretholderen  af  Fred  mellem  Folkene  —  han,  hvis  Visdom 
har  frembragt  alt  det  ypperlige,  som  findes  paa  Jorden,  i 
Søerne  eller  i  Havet.« 

Da  Jorden  og  dens  Vegetation  var  fremkommet,  blev  den 

befolket  med  de  forskellige  Arter  af  Dyreliv .  Igen  holdt 

Guderne  Raad  sammen;  de  besluttede  at  skabe  Menne- 
sket —  — .  Og  Skaberen  og  Danneren  skabte  fire  fuldkomne 
Mennesker;    og   deres   Kød   var   sammensat   af   gul   og   hvid 

Majs .  Derpaa  sov  de  fire  Mænd,  og  der  blev  holdt  Raad 

i  Himmelen;  og  fire  Kvinder  blev  skabt .  Nu,  Kvinderne 

var  overmaade  smukke  at  se  paa;  og  da  Mændene  vaagnede, 
blev  de  meget  glade  for  Kvinderne.« 

Prescott  fortæller  i  sin  Bog  »Conquest  of  Mexico«  om  en 
Gudinde,  som  var  Menneskenes  Moder,  og  som  testamenterede 
til  Kvinderne  Lidelserne  ved  at  føde  Børn.  Ved  hende  kom 
Synden  ind  i  Verden.  Hun  blev  som  Regel  fremstillet  med  en 
Slange  i  Nærheden.  Hun  blev  ogsaa  kaldt  »Slangekvinden«. 
I  alt  dette  ser  vi  meget,  som  minder  os  om  Eva  i  Paradiset. 

En  anden  Forfatter,  Torquemada,  fortæller,  at  den  meksi- 
kanske  Eva  havde  to  Sonner,  Kain  og  Abel.  En  tredie,  Veytia, 
erindrer  at  have  set  et  Billede  af  en  Have  med  et  eneste  Træ 
i,  og  rundt  omkring  denne  Have  laa  en  Slange  med  et  men- 
neskeligt Ansigt. 

Kingsborough  giver  en  bemærkelsesværdig  Beretning  om 
en  Bog,  som  er  gaaet  tabt  for  Verden.  Han  siger:  »Indianerne 
fortalte  ham  (Broder  Diege  De  Mercado,  en  spansk  Præst),  at 
de  i  fordums  Dage  havde  været  i  Besiddelse  af  en  Bog,  som 

blev  overleveret  fra  Fader  til  Son, og  dersom  denne  Bog 

ikke  var  gaaet  tabt,  vilde  han  have  set,  at  den  Lærdom,  som 
han  (Mercado)  forkyndte  for  dem,  og  som  Bogen  indeholdt, 
var  den  samme.  De  vidste,  sagde  han,  at  Verden  var  blevet 
odelagt  ved  Oversvømmelse,  og  at  kun  syv  Personer  var  ble- 
vet reddet  i  Arken.« 

Et  amerikansk  Babelstaarn:  Ikke  langt  fra  Byen  Puebla 
findes  et  ærværdigt  Bygværk,  som  kaldes  Gholula  Tempel. 
Det  er  et  pyramideformet  Bygværk,  som  er  næsten  180  Fod 
højt.  Dette  Bygværk  blev,  ifølge  et  Sagn,  rejst  af  en  Familie 
af  Kæmper,  som  besluttede  at  rejse  et  Bygværk,  der  skulde 
naa  op  til  Himmelen.  Men  Guderne,  som  blev  krænket  over 
dette,  sendte  Ild  ned  paa  Pyramiden  og  tvang  dem  til  at  op- 
give Forsoget.  Efter  dette  blev  deres  Tungemaal  forvirret, 
og  da  de  ikke  længer  kunde  forstaa  hverandre,  drog  de  til 
forskellige  Dele  af  Jorden.  Nogle  af  dem  kom  ogsaa  til  Ame- 
rika, og  her  slog  de  sig  ned,  da  de  fandt,  at  det  var  et  godt 
Land  at  bo  i. 

Legenders   og   Traditioners    Vidnesbyrd:    Disse    og   mange 

andre  Legender,  som  er  overleverede  fra  urgamle  Kilder,  er 
ikke  alene  i  fuld  Overensstemmelse  med  Mormons  Bog,  men 
beviser  ogsaa,  at  Bibelen  er  sand.  Saaledes  tjener  de  ogsaa  til 
at  godtgøre  Mormons  Bogs  Mission  som  et  nyt  og  paalideligt 
Vidne  om,  at  Jesus  er  Kristus. 

Spørgsmaal. 

1.  Fortæl  Skabelsesberetningen,  saaledes  som  den  er  frem- 
stillet a)  i  de  amerikanske  Legender;  b)  i  Bibelen;  c)  i 
Mormons  Bog.  Hvori  ligner  de  hverandre? 

2.  Forklar,  hvorledes  den  indianske  Beretning  om  de  tabte 
Optegnelser  stemmer  overens  med  Beretningen  om  de 
Guldplader,  som  blev  skjult  af  Engelen  Moroni.  Kan  dette 
tjene  til  at  bevise,  at  Mormons  Bog  er  Sandhed? 

3.  Hvorledes  har  de  amerikanske  Indianere  lært  Beretningen 
om  Babels  Taarn  at  kende?  Er  der  noget  i  Amerika,  der 
minder  om  et  saadant  Taarn?  Fortæl  den  bibelske  Beret- 
ning om  Taarnet.  Er  der  nogen  Lighed  mellem  disse  Be- 
retninger? 

4.  Har  Kendskabet  til  disse  indianske  Legender  paavirket 
Deres  Vidnesbyrd  angaaende  Sandheden  af  Mormons  Bog? 
Hvorledes? 


ANDET  MØDE  I  AUGUST  ER  ARBEJDSMØDE. 


Visdom  s  ordet. 
.       LEKTIE  FOR  TREDIE  MØDE  I  AUGUST. 

Kod  »sparsomt«:  De  animalske  Fødemidler. 

Forklaring:  Fode  kan  ganske  enkelt  defineres  som  et  Stof, 
der  optages  af  Legemet,  og  som  enten  bevirker,  at  det  vokser 
eller  frembringer  den  Energi,  som  Legemet  behøver  for  at 
udfore  sit  Arbejde.  Derved  inddeles  al  Føde  i  to  Hovedgrup- 
per: Den  Føde,  der  tjener  som  Bygningsmaterialer,  og  den 
Føde,  der  tjener  som  Brændsel.  Der  er  andre  og  mindre  Un- 
derafdelinger, som  vil  blive  omtalt  i  de  senere  Lektier. 

Den  opbyggende  Føde.  »Protein«  er  Navnet  paa  den  Fode, 
som  frembringer  Vækst,  og  som  erstatter  og  reparerer  det  ud- 
slidte Væv.  Protein  findes  i  næsten  alle  Fødemidler,  men  i 
hojst  forskellige  Mængder. 

Animalsk  Protein.   Den  meste   Protein   kommer   fra  Dyre- 


338 

riget.  Kød,  Fisk,  Æg,  Mælk,  Ost  og  alle  Fødemidler,  der  er 
fremstillet  af  Mælk,  indeholder  den  meste  Protein.  Æggehvide 
og  magert  Kød  bestaar  næsten  udelukkende  af  Protein.  Saa- 
danne  Fødemidler  som  Mælk,  Ost  og  Æg  er  i  de  fleste  Til- 
fælde meget  at  anbefale.  Men  Eksperter  paa  Omraadet  frem- 
hæver dog,  at  et  vist  Kvantum  af  Kød  er  anbefalelsesværdigt 
i  et  koldt  og  barskt  Klima. 

Vegetabil  Protein.  »Plantevæv  indeholder  noget  Protein. 
Tørrede  Ærter,  Bønner  og  Linser  indeholder  lige  saa  meget 
Protein  som  magert  Kød.«  Vegetabil  Protein  findes  ogsaa  i 
Kornarter  som  Hvede,  Havre  og  Byg.  Men  den  vegetabile  Pro- 
tein er  tung  og  solid  og  vanskelig  at  fordøje.  Grøntsagernes 
store  Betydning  som  Fødemidler  tilskrives  som  Regel  andre 
Ting  end  deres  Protein-Indhold.  I  Virkeligheden  er  de  helt 
uundværlige,  som  vi  senere  skal  se. 

Kødets  Værdi  som  Fodemiddel.  Det  fremgaar  af  Eksperi- 
menter, at  et  vist  Kvantum  af  animalsk  Protein  er  nødven- 
digt —  særlig  i  koldt  Klima.  Dersom  man  først  og  fremmest 
skulde  tage  Hensyn  til  en  let  Fordøjelse,  kunde  man  sige,  at 
vort  Hovedforraad  af  Protein  skulde  komme  fra  de  animalske 
Fødemidler,  men  der  er  ogsaa  andre  Hensyn  at  tage. 

Kødets  skadelige  Virkninger.  Under  Fordøjelsen  gennem- 
gaar  alle  Fødemidler  visse  kemiske  Forandringer.  Under 
denne  Proces,  som  kaldes  Assimilation,  dannes  der  visse  Stof- 
ser,  som  kan  foraarsage  stor  Skade  for  Legemet,  dersom  de 
dannes  i  for  store  Mængder. 

Disse  Stoffer  dannes  væsentlig  ved  Brug  af  Kød.  Det  er  des- 
uden bevist,  at  de  fremkommer  ved  Brug  af  Kaffe,  The,  Kakao 
og  01. 

Der  er  ogsaa  mange  andre  Ting,  som  bevirker,  at  en  over- 
dreven Nydelse  af  Kød  skader  Legemet.  Derfor  er  det  af  den 
største  Betydning,  at  vi  lærer,  at  Kød  kun  skal  bruges  spar- 
somt. 

Det  rigtige  Kvantum.  Man  kan  spørge:  »Hvormeget  Kød 
eller  animalsk  Protein  bør  man  spise  for  at  holde  sig  rask?« 
Heldigvis  kan  man  give  et  afgørende  Svar  paa  dette.  Viden- 
skabsmænd har  fundet  ud,  at  kun  en  Sjettedel  af  Føden  bør 
være  Protein.  Dersom  dette  Kvantum  overskrides,  vil  Legemet 
lide  derunder. 

Familiens  Behov  for  Protein.  I  Almindelighed  behøver  Børn 
mere  Protein  end  Voksne,  da  Barnet  behøver  stadig  Tilgang 
af  nye  Bygningsmaterialer.  Dersom  man  har  smaa  Indtægter, 

og  den  dyre  Proteinfode  kun  kan  bruges  sparsomt,  maa  man 
huske,  at  Barnene,  som  skal  vokse,  har  mest  Behov  for  disse 
Ting.  Det  er  tit  Mændene,  som  faar  den  kraftigste  Fode, 
medens  Bornen-e  faar  Brød  med  Syltetøj  eller  Margarine. 
Dette  er  helt  galt.  Brød  med  Syltetøj  eller  Margarine  kan 
skaffe  en  Mand  den  fornødne  Energi  til  at  udføre  haardt  le- 
gemligt Arbejde,  men  det  kan  ikke  hjælpe  et  Barn  til  at  vokse. 
Kvinden  behover  ogsaa  meget  Protein  i  Tiden  før  og  efter  en 
Barnefødsel,  saa  Manden  er  i  Virkeligheden  den,  som  behøver 
det  mindste. 

Spar  ikke  paa  Mælk.  Priserne  paa  de  forskellige  Fødemid- 
ler, som  indeholder  Protein,  er  af  stor  Interesse.  Ifølge  Tabel- 
ler, som  er  udarbejdet  af  engelske  Eksperter,  er  de  billigste 
Fodemidler,  som  indeholder  det  nødvendige  Kvantum  Pro- 
tein, frisk  Sild,  Ost  og  Mælk.  Ikke  desto  mindre  er  det  som 
Regel  Mælkeregningen,  Husmoderen  kniber  ind  paa,  medens 
hun  villigt  betaler  en  stor  Slagterregning.  Mælk  er  en  af  de 
Ting,  der  sidst  skulde  spares  paa. 

Kod  »sparsomt«.  Det  fremgaar  af  ovenstaaende,  at  kun  en 
Sjettedel  af  Føden  skal  være  Protein.  Men  deraf  skal  kun 
hojst  en  Trediedel  være  animalsk  Protein.  Og  af  dette  lille 
Kvantum  bør  en  stor  Del  bestaa  af  Mælk,  Ost,  Æg  og  andre 
Fødemidler  fra  Dyreriget.  Videnskaben  har  forlængst  paavist 
Fejlagtigheden  af  den  Opfattelse,  at  Kød  er  det  mest  energi- 
givende Fodemiddel. 

»Ja,  ogsaa  Kodet  af  Dyr  og  Luftens  Fugle  har  jeg,  Herren, 
bestemt  for  Mennesket  at  bruge  med  Taksigelse;  desuagtet 
skulde  de  nydes  sparsomt. 

Og  det  er  mig  velbehageligt,  at  de  ikkun  skulle  bruges  i 
Vinterens  og  Kuldens  Tid,  eller  i  Hungersnød.«  (Pagtens  Bog 
89:  12—13.) 

Studer  disse  Ord.  Hver  Sætning  er  fuld  af  Mening.  Denne 
Lærdom  blev  givet  af  Profeten  den  27de  Februar  1833.  Var 
han  inspireret?  Ikke  et  Ord  deraf  kan  forbedres  af  Nutidens 
bedste  Videnskabsmænd. 

Spørg  sniaal. 

1.  Forklar  Ordet  Føde. 

2.  Nævn  de  to  Hovedklasser,  hvori  Foden  kan  deles. 

3.  Hvad  er  Protein? 

4.  Er  Kødspisning  den  bedste  Maade  til  at  faa  den  nødven- 
dige Protein? 

5.  Hvor  stor  Del  af  vor  Føde  skal  være  animalsk  Protein? 

6.  Hvilke  animalske  Fødemidler  er  de  billigste?  Hvilke  er 
de  bedste  for  Legemet? 

7.  Hvad  lærer  denne  Lektie  om  Børns  Kost? 

8.  Hvordan  bekræfter  Videnskaben  Visdomsordets   Lærdom 
angaaende  sparsomt  Brug  af  Kød? 


Kvindernes  Rolle  i  Kirken. 
LEKTIE  FOR  FJERDE  MØDE  I  AUGUST. 

Mormonbataillonen. 

De  Hellige  flygtede  for  Civilisationen.  Dag  efter  Dag  kæm- 
pede de  sig  frem  gennem  Ørkenen  og  trodsede  Storm  og 
Kulde,  Regn  og  Sne.  Undervejs  gjorde  de  flere  midlertidige 
Ophold,  hvorunder  de  dyrkede  Jorden,  saaede  Korn  og  satte 
Kartofler  til  Fordel  for  dem,  som  kom  efter  dem.  Man  skulde 
tro,  at  alt  vilde  være  Sorg  og  Bedrøvelse.  Men  dette  var  ikke 
Tilfældet.  Deres  Optimisme  var  beundringsværdig.  Brigham 
Youngs  praktiske  Livssyn  og  de  Helliges  store  Tro  gjorde 
meget  for  at  hjælpe  dem  gennem  denne  vanskelige  Tid.  Brig- 
ham Young  forstod  fuldt  ud,  hvor  nodvendlgt  det  var  for  de 
Hellige  at  faa  mest  mulig  Opmuntring.  Derfor  sørgede  han 
for,  at  de  havde  musikalsk  Underholdning  og  al  den  Adspre- 
delse, der  kunde  skaffes. 

Om  Aftenen  priste  de  Hellige  Herren  i  Sang  og  Dans.  Saa 
snart  der  blev  holdt  Rast,  begyndte  en  regulær  By  at  vokse 
frem  af  Jorden.  Efter  et  tarveligt  Maaltid  begyndte  nogle  af 
Mændene  at  skuffe  Sneen  væk,  medens  andre  samlede 
Brænde  til  et  Lejrbaal,  og  snart  lød  der  Sang  og  Musik,  og 
Gamle  og  Unge  svingede  sig  i  Dansen. 

Der  er  intet  i  Historien,  som  kan  sidestilles  med  denne 
Færd,  saa  fuld  af  Trængsler  og  Lidelser  og  dog  rig  paa  Mod, 
Selvopofrelse  og  Tro.  Under  denne  Færd  var  der  Mødre,  som 
fødte  Børn  under  alle  mulige  tænkelige  Omstændigheder 
undtagen  netop  de,  som  de  havde  været  vant  til.  Nogle  fødte 
i  Telte,  andre  i  Vogne,  i  Regn  og  Snestorm.  En  Fødsel  fore- 
gik i  en  Hytte,  som  var  dannet  af  Uldtæpper,  som  var  fæstede 
til  Pæle.  Herover  var  lagt  et  Barktag,  som  Regnen  stadig 
dryppede  igennem.  Medfølende  Søstre  stod  og  holdt  Fade,  som 
opfangede  Vandet,  for  at  Moderen  og  den  lille  Nyfødte  ikke 
skulde  faa  et  Styrtebad. 

Man  maa  erindre,  at  disse  Mødre  ikke  var  Naturmennesker, 
som  var  vant  til  at  leve  under  disse  Omstændigheder.  De  fleste 
af  dem  var  født  i  de  østlige  Stater  og  havde  haft  dejlige,  kom- 
fortable Hjem.  De  Savn  og  Lidelser,  disse  Kvinder  var  udsat 
for,  er  vi  ude  af  Stand  til  at  sætte  os  ind  i. 

Vinterkvarteret.  Den  14de  Juni  ankom  en  Skare  Hellige  til 
Missourifloden.  Andre  fulgte  efter.  I  Løbet  af  tre  Dage  an- 
kom der  902  Vogne.  Præsident  Young  opgav  Haabet  om  at 
naa  Klippebjergene  det  Efteraar,  og  en  Del  af  de  Hellige  drog 
over  Floden  og  byggede  Vinterkvarteret  paa  den  vestlige 
Bred.  Der  var  dér  nu  ca.  12.000  Hellige. 

Mormonbataillonen.  I  Juli  fik  Præsident  Young  Forespørg- 
sel fra  de  Forenede  Staters  Regering,  om  han  kunde  skaffe  5 
Kompagnier  Mænd  til  Hjælp  i  Krigen  mod  Meksiko.  Man  kan 
tænke  sig,  hvorledes  disse  Folk  følte.  Denne  Regering,  som 
saa  mange  Gange  havde  afslaaet  deres  Bønner  om  Hjælp, 
bad  om  500  af  deres  bedste  Mænd.  Var  de  fremdeles  loyale 
modi  deres  Land?  Ja. 

Præsident  Young  kaldte  de  Hellige  sammen  og  opfordrede 
dem  til  at  gaa  og  tjene  deres  Land.  Han  sagde  blandt  andet: 
»Og  dersom  I  gør  dette,  og  lever  eders  Religion,  saa  lover  jeg 
eder  i  Israels  Guds  Navn,  at  ikke  een  af  eder  skal  falde  i 
Kampen.«  Derpaa  vendte  han  sig  til  Kaptajn  Allen  og  sagde: 
»De  skal  faa  Deres  Bataillon.  Dersom  der  ikke  er  nok  unge 
Mænd,  vil  vi  tage  de  gamle,  og  dersom  der  ikke  er  nok  af 
dem,  vil  vi  tage  Kvinderne.«  Paa  en  utrolig  kort  Tid  var  der 
skaffet  549  Mænd.  20  af  Soldaterne  tog  deres  Hustruer  med 
til  at  lave  deres  Mad. 

Forholdene  i  Vinterkvarteret  var  vanskelige.  Søster  Elvira 
Cole  Holmes  (Hovedkasserer  for  den  første  Kvindelige 
Hjælpeforening)  maatte  alene  sørge  for  sine  Børn,  medens 
hendes  Mand  loyalt  besvarede  sit  Lands  Kald.  Uden  Knurren 
udholdt  hun  tappert  den  barske  Vinters  Trængsler.  Hun 
boede  i  en  lille  Bjælkehytte  uden  Døre  eller  Vinduer,  kun 
med  Uldtæpper  hængt  op  for  at  beskytte  mod  Vinden  eller 
Regnen.  I  denne  Tid  begravede  hun  sit  første  Barn. 

I  Efteraaret  1846  ankom  der  stadig  Skarer  af  Hellige,  hvoraf 
mange  var  Emigranter  fra  England.  I  Løbet  af  Vinteren  var 
der  megen  Sygdom  blandt  de  Hellige.  Der  udbrod  Sumpfeber 
og  Skørbug,  meget  paa  Grund  af  manglende  Grøntsagsføde. 
Der  var  over  600  Dødsfald  alene  i  Vinterkvarteret. 

Imidlertid  var  Folket  stadig  i  flittig  Virksomhed.  Primitive 

Butikker  og  Fabrikker  blev  oprettet,  og  et  Mødelokale  blev 
bygget.  Møder  blev  afholdt,  Kirkens  Organisationer  blev  op- 
retholdt, Missionærer  blev  sendt  til  Udlandet,  og  Skoler  blev 
oprettet. 

Den  29de  Januar  1847  var  deres  tapre  Brødre  i  Mormon- 
bataillonen  ankommet  til  San  Diego  i  Kalifornien  efter  at 
have  marcheret  over  to  tusinde  Mile  gennem  øde  Ørken- 
stærkninger  og  vilde  Bjergpartier.  Brigham  Youngs  Profeti 
om,  at  de  ikke  vilde  blive  nødt  til  at  kæmpe,  gik  i  Opfyldelse. 

Spørgsmaal. 

1.  Hvorledes  kunde  de  Hellige  være  saa  lykkelige  og  op- 
timistiske under  saa  fortvivlede  Omstændigheder? 

2.  Forklar  de  Forhold,  hvorunder  de  fleste  Børnefødsler  fandt 
Sted. 

3.  Fortæl  om  Mormonbataillonen.  Hvilken  Rolle  spillede 
Kvinderne  her? 

4.  Fortæl  om  Brigham  Youngs  Profeti  angaaende  Mormon- 
bataillonen. Blev  den  opfyldt? 

5.  Hvad  mente  Brigham  Young  angaaende  Arbejde  og  For- 
nøjelser? Hvorledes  skaffede  han  Folket  den  fornødne  Ad- 
spredelse? 


UNGDOMSFORENINGERNE 

Valgsproget  1929—30. 

I  dette  Jubilæumsaar  stræber  vi  efter  den  mest  fuldkomne 
Udvikling  gennem  personlig  Renhed  og  Lydighed  mod  alle 
de  Sidste  Dages  Helliges  Idealer. 


M-Mændene. 
VIDENSKABENS  HELTE  —  LIEBIG. 
Faa  Videnskabsmænd  har  gjort  saa  meget  for  Landbrugets 
Fremme  som  Liebig.  Han  var  den  første,  som  korrekt  for- 
klarede, hvorledes  Planterne  vokser,  og  hvorledes  vi  kan  faa 
langt  mere  Afgrøde  ved  at  bruge  Gødningsstoffer.  Han  var 
ogsaa  den  første,  som  gav  et  fast  Grundlag  for  Bedømmelsen 
af  Værdien  af  den  menneskelige  Føde.  Hele  den  Industri,  som 
afhænger  af  den  organiske  Kemis  Produkter,  skylder  ogsaa 

Liebig  meget.  Vi  ser  altsaa,  at  denne  store  Mands  Arbejde  har 
haft  Betydning  for  de  fleste  Stadier  i  vort  Liv. 

Liebig  blev  født  i  Tyskland  i  1803.  Da  hans  Fader  var 
Farvehandler,  begyndte  han  tidlig  at  blande  Farver  i  sin 
Faders  Laboratorium.  Saa  interesseret  var  han  i  Kemi,  at  han 
forsømte  sine  øvrige  Lektier  for  at  kunne  læse  Bøger  om 
dette  Emne. 

Da  han  var  15  Aar  gammel,  sendte  hans  Fader  ham  til  en 
nærliggende  By,  for  at  han  skulde  lære  at  blive  Farmaceut. 
Den  eneste  Grund  til,  at  han  ønskede  at  studere  dette  Fag, 
var,  at  han  ha  abede  at  faa  Anledning  til  at  udføre  kemiske 
Eksperimenter.  Men  dette  fik  han  ikke  Anledning  til.  Imid- 
lertid gjorde  han  det  i  sin  Fritid  og  foraarsagede  saa  mange 
Eksplosioner  og  gjorde  saa  megen  Skade,  at  hans  Arbejds- 
herre  var  meget  taknemlig,  da  Liebig  efter  10  Maaneders 
Forlob  rejste  hjem. 

Han  søgte  flere  Universiteter,  men  fik  heller  ikke  her  Lov 
til  at  udføre  sin  Yndlingsbeskæftigelse.  Imidlertid  gjorde  han 
sig  her  bemærket  ved  sin  enestaaende  Interesse  for  Kemi,  og 
da  han  19  Aar  gammel  tog  sin  Eksamen,  tilbød  en  af  hans 
Velyndere  at  bekoste  hans  Studieophold  i  Paris,  hvor  Tidens 
største  Kemikere  da  befandt  sig. 

Liebig  havde  et  tiltalende  Væsen  og  havde  let  ved  at  vinde 
Venner.  Snart  fik  han  den  store  Glæde  at  en  bekendt  Viden- 
skabsmand tilbod  ham  at  arbejde  i  sit  Laboratorium.  Den 
Erfaring,  Liebig  her  vandt,  'blev  til  stor  Hjælp  for  ham,  da 
han  senere  fik  sit  eget  Laboratorium. 

Han  fik  et  Professorat  i  en  lille  By  i  Giessen,  Tyskland. 
Her  vandt  han  stort  Ry,  og  Studenterne  flokkedes  om  ham. 
Han  opnaaede  at  faa  Regeringen  til  at  foretage  et  højst  be- 
mærkelsesværdigt Skridt  —  nemlig  at  bygge  et  Laboratorium 
for  kemiske  Undersøgelser. 

Før  Liebigs  Tid  blev  Kemien  opfattet  som  noget  mystisk. 
Liebig  viste,  at  utallige  kemiske  Processer  stadig  foregaar 
omkring  os.  Han  beviste,  at  Føden  forbrændte  i  Legemet  lige- 
som ved  en  Ild.  Denne  Teori  mødte  megen  Modstand,  men 
blev  med  Tiden  anerkendt  af  hele  Verden. 

Han  indførte  ogsaa  videnskabelige,  kemiske  Metoder  for 
Blandingen  af  Medicin. 

Det  var  fordi,  Liebig  saa  efter  de  store  Grundprincipper, 
at  han  kunde  udføre  saa  meget  paa  relativ  kort  Tid.  Han  gik 
lige   paa.    Han    analyserede   Luften,    Planterne,    Jordbunden 

og  fremsatte  saa  den  Teori  om  Jordens  Frugtbarhed,  som 
endnu  anerkendes.  Men  han  var  ikke  tilfreds  med  den  blotte 
Teori.  Han  tilskyndede  rige  Mænd  til  at  oprette  Landbrugs- 
Stationer,  hvor  Eksperimenterne  kunde  drives.  Dette  fik  en 
meget  stor  Betydning  for  Landbruget.  Den  moderne  Land- 
brugs-Videnskab skriver  sig  i  Virkeligheden  fra  Aar  1840  — 
det  Aar,  da  Liebig  udgav  sit  Skrift,  som  for  første  Gang  i 
Verdenshistorien  gav  en  klar  Forstaaelse  af  den  Maade,  hvor- 
paa  Planten  faar  sin  Fode  fra  Luften  og  Jordbunden. 

Liebig  levede  et  meget  virksomt  Liv.  Han  udgav  mindst 
318  videnskabelige  Skrifter  alene  og  mange  flere  i  Fællesskab 
med  andre  Videnskabsmænd.  Hans  Livsværk  viser,  hvad  en 
enkelt  Mand  kan  være  istand  til  at  udføre,  naar  han  blot  har 
tilstrækkelig  Flid  og  Energi. 

Spørgsmaal. 

1.  Paa  hvilket  Stadium  stod  Kemien,  da  Liebig  begyndte  sit 
Arbejde? 

2.  Fortæl  om  hans  Ungdom. 

3.  Hvilke  Hindringer  havde  han? 

4.  Hvilke  Egenskaber  særprægede  ham? 

5.  Hvorfor  gælder  det  altid  at  have  et  stort  Syn  paa  Sagen? 

6.  Paa  hvilke  Omraader  har  Liebigs  Arbejde  haft  størst  Be- 
tydning? 

7.  Hvilken  Betydning  har  det  at  kunne  skrive  letfatteligt? 


Spild  ikke  Tiden  med  at  klage  over  det  forsømte,  men  gør 
dig  rede  for  den  næste  Anledning  og  benyt  den. 

